Title: „Návrh“
Author: Breja
Last saved by: Peter
Company: MDPT

Odpustenie cla a dovoznej prirážky pri nákupe lietadla

Ministerstvo dopravy, pôšt a telekomunikácií SR v snahe vytvoriť pre slovenských leteckých dopravcov rovnaké podmienky pri nákupe lietadiel a náhradných dielov ako majú zahraniční leteckí dopravcovia pristupuje k riešeniu týchto podmienok. Tento krok je v súlade s dopravnou politikou štátu zameranou na rozvoj leteckej dopravy v SR.  

Jednou z negatívnych podmienok finančného charakteru je pre tuzemských leteckých dopravcov oblasť colného konania pri dovoze lietadlovej techniky, v ktorom musia zaplatiť zábezpeku skladajúcu sa z cla, dovoznej prirážky a DPH. Pritom ide o bariéru nielen pri vzniku leteckého prevádzkovateľa, ale aj v štádiu jeho rozvoja, znižuje sa jeho konkurencieschopnosť voči zahraničným subjektom. Slovenskí leteckí prevádzkovatelia sú z horeuvedeného dôvodu nútení znášať náklady na colnú zábezpeku vo výške cca 30 % hodnoty lietadla, a to je z pohľadu Ministerstva dopravy, pôšt a telekomunikácií SR jedna z hlavných príčin ťažko sa rozvíjajúceho fungovania leteckej dopravy na Slovensku, resp. môže byť príčinou likvidácie leteckého prevádzkovateľa z dôvodu značného finančného zaťaženia. Môžeme konštatovať, že Slovenská republika nie je schopná zabezpečiť svojim leteckým dopravcom rovnocenné, nediskriminačné a konkurencieschopné postavenie na trhu. 

Ministerstvo dopravy, pôšt a telekomunikácií SR navrhovalo riešiť odstránenie predmetného cla pristúpením k dohode o obchode s civilnými lietadlami ešte v roku 1998, t.j. systémovým riešením, prípadne pre rok 1999 dosiahnuť uplatnenie nulovej sadzby cla v Colnom sadzobníku na príslušné položky. V roku 2000, po neúspešných rokovaniach dotknutých strán, bolo Ministerstvom financií SR navrhované riešenie uvedenej otázky vydaním individuálnych rozhodnutí o výnimke z colného zákona (t.j. odpustením colného dlhu na základe predloženej žiadosti a relevantných dokladov zo strany žiadateľov). 

V roku 2000 Ministerstvo dopravy, pôšt a telekomunikácií SR spolu s Ministerstvom hospodárstva SR vyčíslili dopad na štátny rozpočet s tým, že vybrané položky colného sadzobníka 8411 11 10, 8411 12 11, 8411 12 13, 8411 12 19, 8411 22 11, 8411 91 10, 8526 91 19, 8802 12 10, 8802 40 10, 8803 10 10, 8803 20 10, 8803 30 10 by  mali z titulu  zníženia cla na  0% predstavovať dopad  na štátny rozpočet cca 5,190.000 Sk. Uvedených 12 položiek bolo vzájomne odsúhlasených na záverečných rokovaniach Rady Colnej únie SR a ČR v dňoch 6.-10.11.2000 a colný sadzobník pre rok 2001 je platný a uverejnený v Zbierke zákonov ako nariadenie vlády SR č. 480/2000 Z.z. 

Slovenská republika, podobne ako Česká republika, nie je členským štátom medzinárodnej multilaterálnej dohody GATT o obchodovaní s civilnými lietadlami z r. 1973, na základe ktorej nie je uplatňované clo a iné poplatky pri nákupe lietadlovej techniky. Táto skutočnosť zvýhodňuje v danej oblasti väčšinu zahraničných leteckých prevádzkovateľov.

Pre budúce roky je však nutné riešiť uvedenú problematiku liberalizáciou obchodu s civilnými lietadlami zmenou colného zákona, alebo pristúpením SR k multilaterálnej dohode o obchode s civilnými lietadlami. Zástupcovia vlády SR deklarovali na rokovaniach s predstaviteľmi vlády USA, ohľadne ich podpory vstupu SR do OECD, že SR okrem iného vykoná kroky k liberalizácii obchodu s lietadlovou technikou. Z tohoto princípu vychádzali aj rokovania Colnej únie SR a ČR v danej oblasti. 

Ako protiváhu k horeuvedenému dopadu na štátny rozpočet je nutné uviesť, že jeden dopravca v priemernom roku zaplatí cca 30,000.000,- Sk vo forme pristávacích poplatkov, letiskovej taxy, handlingu, prenájmu priestorov a pod. Ďalej v prospech úpravy cla hovorí zvýšenie zamestnanosti, pretože s nákupom lietadlovej techniky priamo súvisí zvýšenie počtu členov posádky, stewardov, mechanikov a nepriamo zabezpečovacích pracovníkov na letisku a v službách. K tomu pristupuje zamestnanosť vo sfére cestovného ruchu, ubytovacích a stravovacích kapacít a služieb v jednotlivých regiónoch Slovenska.

Vzhľadom na zrovnoprávnenie podmienok slovenským dopravcom, ktorí uskutočnili dovoz lietadlovej techniky v minulom roku, t.j. v čase riešenia uvedenej problematiky, s tými, ktorí sú to pripravení uskutočniť v roku 2001 je nutné doriešiť otázku udelenia výnimky z colného zákona na dovezené lietadlá do SR v uplynulom roku. Ide o prípad Air Slovakie BWJ, ktorá kúpila lietadlo B 737.

Ministerstvo dopravy, pôšt a telekomunikácií SR prehodnotilo situáciu na Slovensku a zobralo do úvahy skutočnosť, že Air Slovakia BWJ vykonáva letecké dopravné služby nepretržite od roku 1992 a zabezpečuje pravidelnú leteckú dopravu medzi Slovenskom a Izraelom, Kuwaitom, Cyprusom a Tunisom. Na týchto linkách predpokladá prevádzkovateľ v tomto roku prepraviť cez 7 tisíc pasažierov. Okrem toho zabezpečuje každoročne prepravu slovenských turistov počas letnej sezóny na charterových letoch. 

Letecký prevádzkovateľ Air Slovakia BWJ je jedným z kľúčových leteckých dopravcov na Slovensku, ktorý zároveň poskytuje pravidelnú leteckú dopravu pre cestujúcu verejnosť do najväčšieho počtu destinácií. Za dovoz predošlých lietadiel (2 ks B 727, 1 ks B 737) v minulosti uhradil všetky colné a dovozné poplatky a DPH. Berúc do úvahy režim multilaterálnej Dohody o obchodovaní s civilnými lietadlami z r. 1973 v rámci GATT a výhody, resp. uľahčený štart, ktoré z nej majú letecké spoločnosti v zahraničí, a taktiež zásady koncepcie rozvoja leteckej dopravy na Slovensku ktorá je v súčasnosti prerokovávaná, predkladá Ministerstvo dopravy, pôšt a telekomunikácií SR tento návrh, aby bolo Air Slovakii BWJ odpustené clo a dovozná prirážka na uskutočnený nákup lietadlovej techniky. Lietadlo B 737-200 výrobného čísla 21722 a  reg. značky OM-ERA je prepustené do voľného režimu a je zmluvne prenajaté s tým, že Air Slovakia BWJ má predkupné právo na predmet veci. 

S ohľadom na prísľuby Ministerstva financií SR a Ministerstva hospodárstva SR, ktorými bola naznačená možnosť riešenia tejto problematiky prostredníctvom výnimky a odpustením cla na konkrétnu lietadlovú techniku, Ministerstvo dopravy, pôšt a telekomunikácií SR, Ministerstvo hospodárstva SR a Úrad pre štátnu pomoc SR podporili žiadosť prevádzkovateľa Air Slovakia BWJ o odpustenie cla a dovoznej prirážky pri nákupe lietadla. 
Napriek rokovaniam s Ministerstvom financií SR sa nevyriešil pozitívne tento problém s odôvodnením, že vzhľadom na rozhodnutie vlády SR o uplatňovaní plošných opatrení na ozdravenie slovenskej ekonomiky je žiadúce, aby Ministerstvo dopravy, pôšt a telekomunikácií SR pripravilo a zdôvodnilo materiál na rokovanie vlády SR spolu s návrhom uznesenia na odpustenie cla a dovoznej prirážky.

Ministerstvo dopravy, pôšt a telekomunikácií SR uvedený materiál pripravilo, prerokovalo a v záujme rozvoja a zrovnoprávnenia podmienok v podnikaní v oblasti civilného letectva predkladá na rokovanie vlády SR. Dopad na štátny rozpočet z titulu žiadaného odpustenia cla vo výške 2,270.160 Sk a dovoznej prirážky 1,418.850 Sk, predstavuje spolu čiastku 3,689.010 Sk.

V materiáli sú uvedené číselné porovnania a dopady na štátny rozpočet. Vzhľadom na okolnosti a situáciu v danej oblasti sa doporučuje vyhovieť žiadosti spoločnosti Air Slovakia a odpustiť clo a dovoznú prirážku.